กองพลยานเกราะที่ 3 (แวร์มัคท์)

**กองพลยานเกราะที่ 3** (3rd Tank Division) เป็นกองพลยานเกราะของกองทัพเยอรมันหรือแวร์มัคท์ในช่วงสงครามโลกครั้งที่ 2

กองพลนี้เป็นหนึ่งในสามกองพลรถถังกลุ่มแรก ๆ ที่เยอรมันจัดตั้งขึ้นในปี 1935 กองพลนี้เข้าร่วมในการบุกครองโปแลนด์ เบลเยียม ฝรั่งเศส และสหภาพโซเวียต ตั้งแต่ปี 1941 ถึง 1945 กองพลนี้ได้ร่วมสู้รบอย่างต่อเนื่องในแนวรบด้านตะวันออก

## ประวัติ
### ก่อนสงครามโลกครั้งที่สอง
กองพลยานเกราะที่ 3 ก่อตั้งขึ้นเมื่อวันที่ 15 ตุลาคม ค.ศ. 1935 ก่อตั้งขึ้นจากหน่วยต่าง ๆ ของกองพลทหารม้าที่ 1 และกองพลทหารม้าที่ 3 รวมถึงหน่วยทหารและตำรวจอื่น ๆ อีกหลายหน่วย และมีฐานบัญชาการอยู่ที่กรุงเบอร์ลิน เป็นหนึ่งในกองพลยานเกราะสามกองพลที่ถูกตั้งขึ้นในเวลานั้น อีกสองกองพลคือกองพลยานเกราะที่ 1 และกองพลยานเกราะที่ 2 เยอรมนีได้ฉีกสนธิสัญญาแวร์ซาย ซึ่งสนธิสัญญาฉบับดังกล่าวห้ามมิให้เยอรมนีมีหน่วยยานเกราะ รวมถึงข้อจำกัดอื่น ๆ ด้วย แต่เยอรมนีก็ละเมิดสนธิสัญญานั้นตั้งแต่ต้นโดยการพัฒนายานเกราะอย่างลับ ๆ และดำเนินโรงเรียนยานเกราะในสหภาพโซเวียต

กองพลยานเกราะเข้าร่วมสงครามกลางเมืองสเปนในฝั่งกลุ่มแห่งชาติ ในฐานะส่วนหนึ่งของเลกีโอนค็อนดอร์ กองพลนี้ยังมีส่วนร่วมในการผนวกออสเตรียในเดือนมีนาคม ค.ศ. 1938 ซึ่งเรียกกันว่าอันชลุส (Anschluss)

### ในช่วงสงครามโลกครั้งที่สอง
กองพลยานเกราะที่ 3 เข้าร่วมการบุกครองโปแลนด์ในปี ค.ศ. 1939 ซึ่งพวกเขาเป็นกองพลยานเกราะที่มีรถถังมากที่สุด โดยมีรถถัง 391 คัน กองพลนี้เข้าปฏิบัติการอยู่ในภาคเหนือ โดยเริ่มจากพอเมอเรเนียและรุกคืบผ่านเมืองตอรุญไปยังแบรสต์-ลิตอฟสก์ ในเดือนพฤษภาคม ค.ศ. 1940 กองพลนี้เป็นส่วนหนึ่งของการรุกรานเบลเยียมโดยรุกคืบผ่านคลองอัลเบิร์ตไปยังบรัสเซลส์และรุกเข้าสู่ฝรั่งเศส เช่นเดียวกับกองพลรถถังอื่น ๆ กองพลที่ 3 สูญเสียกรมรถถังหนึ่งในสองกรมในช่วงปลายปี 1940 เพื่อให้สามารถจัดตั้งกองพลรถถังเพิ่มเติมได้ พวกเขาจึงได้รับกรมทหารราบมาแทน

กองพลได้รับคำสั่งให้เตรียมพร้อมสำหรับการปฏิบัติหน้าที่ในลิเบีย แอฟริกาเหนือในปีเดียวกันนั้น เพื่อช่วยสนับสนุนอิตาลีที่นั่น แต่การส่งกำลังพลถูกยกเลิกโดยฮิตเลอร์เนื่องจากสงครามอิตาลี-กรีซในวันที่ 28 ตุลาคม 1940 กองพลจึงถูกเปลี่ยนเส้นทางให้ไปเตรียมการในปฏิบัติการเฟลิกซ์แทน แม้ว่าปฏิบัติการดังกล่าวจะไม่เคยเริ่มต้นขึ้นก็ตาม

กองพลยานเกราะที่ 3 เป็นส่วนหนึ่งของปฏิบัติการบาร์บารอสซาการบุกโซเวียต ซึ่งเริ่มต้นเมื่อวันที่ 22 มิถุนายน 1941 ในช่วงแรก กองพลนี้ประจำการอยู่ในกลุ่มกองทัพกลางของการรุก แต่ต่อมาถูกเปลี่ยนเส้นทางไปทางใต้เพื่อเข้าร่วมในยุทธการที่เคียฟจากนั้นจึงถูกย้ายไปยังยุทธการที่มอสโกและรุกคืบไปยังตูลาในช่วงฤดูหนาวปี 1941-1942 แต่เมื่อโซเวียตโต้กลับ กองพลนี้จึงทำหน้าที่เป็นกองกำลังสำรองฉุกเฉิน และในเดือนมีนาคม 1942 กองพลได้เข้าร่วมในการป้องกันเมืองคาร์คิฟ และต่อมากองพลนี้เข้าร่วมในปฏิบัติการสีนํ้าเงิน ความพยายามในการรุกโจมตีอีกครั้งของเยอรมัน พวกเขาเข้าปฏิบัติการในภาคใต้ในเดือนมิถุนายน 1942 และกองพลยานเกราะที่ 3 ได้รุกคืบไปยังเทือกเขาคอเคซัส ปฏิบัติการนี้ประสบความสำเร็จในตอนแรก แต่ในท้ายที่สุดก็ล้มเหลว กองพลได้รับความสูญเสียกลับมาอย่างหนัก โดยเฉพาะอย่างยิ่งในการสู้รบรอบเมืองมอซด็อก กองพลนี้รอดพ้นจากการถูกล้อมอย่างหวุดหวิดระหว่างการถอยทัพโดยการข้ามทะเลอะซอฟที่แข็งเป็นนํ้าแข็ง ใกล้เมืองรอสตอฟ

กองพลยานเกราะที่ 3 เข้าร่วมในยุทธการที่คูสค์โดยเข้าโจมตีทางตะวันตกของเบลโกรอด หลังจากการพ่ายแพ้ของเยอรมันกองพลนี้จึงทำหน้าทีป้องกันการโจมตีของโซเวียตและต่อมาด้วยการการถูกผลักดันให้ล่าถอย กองพลนี้ประจำการอยู่ที่แนวรบด้านตะวันออกตลอดช่วงที่เหลือของสงครามโลกครั้งที่สองโดยต่อสู้ในยูเครน โรมาเนีย โปแลนด์ และฮังการี เมื่อสิ้นสุดสงครามกองพลนี้ได้หนีไปยังสตีเรีย และหลบเลี่ยงกองกำลังโซเวียตและได้ไปยอมจำนนต่อกองทัพสหรัฐฯ ในที่สุด ทหารส่วนใหญ่ของกองพลนี้ได้รับการปล่อยตัวหลังจากการถูกคุมขังภายในเดือนกรกฎาคม ค.ศ. 1945

## ผู้บัญชาการ
ผู้บัญชาการกองพล:

* พลตรีเอิร์นส์ เฟสมันน์ (15 ตุลาคม 1935 – 30 กันยายน 1937)
* พลโทเลโอ ไกเออร์ ฟ็อน ชเว็พเพินบวร์ค (1 ตุลาคม 1937 – 7 ตุลาคม 1939)
* พลโท ฮอร์สท์ สตัมป์ฟ์ (7 ตุลาคม 1939 – กันยายน 1940)
* พลโทฟรีดริช คุนห์ (กันยายน 1940 – 4 ตุลาคม 1940)
* นายพลฮอร์สต์ สตัมป์ฟฟ์ (4 ตุลาคม 1940 – 13 พฤศจิกายน 1940)
* พลโทวัลเทอร์ โมเดิล (13 พฤศจิกายน 1940 – 1 ตุลาคม 1941)
* พลโทเฮอร์มันน์ ไบรธ์ (1 ตุลาคม 1941 – 1 ตุลาคม 1942)
* พลเอกฟรานซ์ เวสโธเวน น (1 ตุลาคม 1942 – 25 ตุลาคม 1943)
* พลโทฟริตซ์ บาเยอร์ไลน์ (25 ตุลาคม 1943 – 5 มกราคม 1944)
* พันเอกรูดอล์ฟ ลัง (5 มกราคม 1944 – 25 พฤษภาคม 1944)
* พลโท วิลเฮล์ม ฟิลิปส์ (25 พฤษภาคม 1944 – 1 มกราคม 1945)
* พลตรีวิลเฮล์ม โซธ (1 มกราคม 1945 – 19 เมษายน 1945)
* โอแบร์สท์ โวลค์มาร์ เชอเนอ (19 เมษายน 1945 – 8 พฤษภาคม 1945)

## อ้างอิง

### บรรณานุกรม
* 
* 
* 
* David M. Glantz.*"The Battle of Kursk"*
* 

หมวดหมู่:กองพลยานเกราะเยอรมันในสงครามโลกครั้งที่สอง
หมวดหมู่:หน่วยและรูปขบวนทหารที่ก่อตั้งในปี พ.ศ. 2478
หมวดหมู่:หน่วยและรูปขบวนทหารที่ยุบเลิกในปี พ.ศ. 2488